Modelin eskizinin hazırlanması

| ## TƏLİM NƏTİCƏSİ 3 #### Eskizin rəng həllini bilir və tətbiq etməyi bacarır.

3.1. Rənglərin növlərini təsnif edir.

► Rənglər haqqında əsas məlumatlar

Rəng - insanın görmə orqanında ona ətraf aləmin predmetlərindən əks olunan işığın təsiri zamanı yaranan hiss, duyğudur. İnsan yalnız rəngi olan şeyi görə bilər, rəngsiz hər şey gözlərimiz üçün görünməzdir.

Bütün bənzərsiz rəngləri iki böyük qrupa bölmək olar. Rənglər axromatik və xromatik olur. Axromatik rənglər qrupunu ağ, qara və onların bir-birinə qarışığının nəticəsi - sonsuz sayda müxtəlif boz rənglər təşkil edir. Yerdə qalanlar xromatik rənglərdir.

Rəngləri bir-birindən ayırmaq onları harmonik vəhdətdə birləşdirərək müəyyən bədii obraz yaratmaqda, onların xarakteristikalarını bilməkdə kömək edir. Rəngin əsas xarakteristikalarına aşağıdakıları aid etmək olar.

Rəng tonu - rəngə ad verməyə kömək edən rəngin keyfiyyətidir, məsələn, sarı, yaşıl, firuzəyi və s. Bu xarakteristika yalnız xromatik rənglərə xasdır. Rəng tonlarının təbii şkalası günəş işığının spektridir.

Açıqlıq - bu, rəngin qaradan, yaxud ağdan fərqi dərəcəsidir; ən açıqağ rəngdir, ən tünd isə qara rəngdir; spektral rənglər ahəngində ən açıq sarı rəng, ən tünd isə firuzə rəngidir; açıqlıq münasibəti kompozisiyada çox mühümdür, çünki eyni bir rəng tonları onların açıqlıq dərəcəsindən asılı olaraq, izləyicidə müxtəlif duyğular yaradır; açıqlıq axromatik rənglərin yeganə xarakteristikasıdır.

Dolğunluq - bu, xromatik rəngin açıqlığına görə ona bərabər olan axromatik rəngdən fərqli olması dərəcəsidir; ən dolğunu axromatik qarşılığının olmadığı və rəng tonu kəskin qavranılan spektral rənglərdir; rəng boza nə qədər yaxındırsa, bir o qədər az dolğun olur; dolğunluq rəngin fəallığını müəyyən edir - spektral rənglər az dolğun rənglərdən daha aktivdir.

Xromatik rənglərin bütün müxtəlifliyi və çalarları onların bir-birinə sonsuz sayda qarışdırılması sayəsində əldə edilir. Lakin üç rəng mövcuddur ki, bunlar başqa rənglərin qarışığı yolu ilə alınmır - bunlar sarı, göy və qırmızı rənglərdir. Bu rənglər əsas rənglər adlanır. Yerdə qalan bütün rənglər əsas rənglərin qarışığından alınır və törəmə rənglər adlanır.