Modelin eskizinin hazırlanması

Bu sxem sonralar "qədimlərin kvadratı" adlanmışdır. Əslində bu, insan fiqurunun təsvirinin ilk təfsilatlı və kifayət qədər dəqiq kanonudur (Şəkil 1.3). İnsan anatomiyasının öyrənilməsinə çox illərini sərf etmiş rəssam və ixtiraçı Leonardo da Vinçi daha uzaq dövrdə, intibah epoxasında "qədimlərin kvadrat"na əl gəzdirmiş və bir qədər dəyişdirmişdir. Leonardo çalışmışdı ki, xətkeşin və pərgarın köməkliyi ilə fiqurun ayrı-ayrı ölçülərini ölçsün və müqayisə ilə ideal proporsiyanı tapsın. | Şəkil 1.3. Qədimlərin kvadratı

O, ayaqları aralanmış və əlləri uzadılmış və bir qədər yuxarı qaldırılmış insan fiqurunu mərkəzi göbək olan dairəyə daxil etmişdi. Leonardonun kanonu uzun ətrafları və yüngülcə uzadılmış başı olan yaşlı kişinin bədənini təsvir etmişdi.

Sonralar modul ölçüsü kimi götürülmüş başın, üzün, burunun, əl biləklərinin, onurğa sütununun ölçülərinin müxtəlif kanonları işlənib hazırlanmışdır. XX əsrin birinci yarısında fransız arxitektoru və dizayneri Le Korbuzyenin təklif etdiyi insan fiqurunun proporsionallaşdırılması nəzəriyyəsi praktiki fəaliyyət üçün böyük maraq oyatmışdır. Karbuzye hesab edirdi ki, insan bədəninin proporsiyaları tamamilə "qızıl kəsiyə" uyğun gəlir.

Rəssamların praktiki fəaliyyəti üçün anatom P.İ.Karuzinin tədqiqatları mühüm maraq kəsb edir. Onun proporsiyalandırma sistemi müxtəlif yaş qrupundan olan insanların bədən quruluşunu, həmçinin kişi və qadın fiqurlarının proporsiyasında olan fərqləri nəzərə alırdı.

Kişi və qadın fiqurlarının təsvirini müqayisə edərkən görmək çətin deyil ki, qadın bədəni proporsiyasına görə kişi bədənindən fərqlənir. Qadın fiquru kiçik boy ölçüsü ilə, daha qısa yuxarı və aşağı ətraflarla, enli çanaqla, incə bel və dar çiyinləri ilə səciyyəvidir. Beləliklə, qadın və kişi fiqurlarının hissələrinin nisbəti müxtəlif kanonlara tabedir.